(Návrh)

**ZÁKON**

z ... 2025

**o podpore prioritných okresov a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet úpravy**

Tento zákon upravuje podmienky, systém a formy poskytovania podpory prioritným okresom.

**§ 2**

**Vymedzenie základných pojmov**

Na účely tohto zákona sa rozumie

1. prioritným okresom okres, ktorý je v zozname vybraných okresov na poradovom mieste určenom počtom prioritných okresov, ktorý ustanoví všeobecne záväzný právny predpis vydaný Ministerstvom investícií, regionálneho rozvoja a informatizácie Slovenskej republiky (ďalej len „ministerstvo investícií“),
2. zoznamom vybraných okresov zoznam okresov, okrem okresov krajských miest, zoradených zostupne na základe hodnoty ukazovateľa regionálneho rozvoja, pričom okres s najvyššou hodnotou ukazovateľa regionálneho rozvoja je na prvom mieste,
3. ukazovateľom regionálneho rozvoja kompozitný ukazovateľ, ktorým sa hodnotí miera regionálneho rozvoja okresu na základe čiastkových ukazovateľov a špecifických ukazovateľov okresu v sociálno-ekonomickej oblasti, demografickom stave a v prístupe k verejnej infraštruktúre a základným službám,
4. plánom rozvoja prioritného okresu záväzný dokument vypracovaný na základe metodiky, spravidla na obdobie troch rokov a schválený ministerstvom investícií, ktorý je zameraný na zlepšovanie ukazovateľa regionálneho rozvoja prioritného okresu predovšetkým prostredníctvom štrukturálnych opatrení,
5. riadiacim výborom prioritného okresu poradný orgán ministerstva investícií zriadený v každom prioritnom okrese,
6. regionálnym príspevkom finančný príspevok poskytovaný z rozpočtovej kapitoly ministerstva investícií.

**§ 3**

**Pôsobnosť**

(1) Ministerstvo investícií

a) vedie zoznam prioritných okresov a zoznam vybraných okresov na základe hodnoty ukazovateľa regionálneho rozvoja,

b) prijíma opatrenia na hospodársky, sociálny a environmentálny rozvoj prioritných okresov s dôrazom na potrebné štrukturálne zmeny,

c) vypracúva v spolupráci s okresným úradom v sídle prioritného okresu návrh plánu rozvoja prioritného okresu, ktorý predkladá okresnému úradu v sídle prioritného okresu na prerokovanie v riadiacom výbore prioritného okresu,

d) pripravuje výzvu na predkladanie žiadosti o poskytnutie regionálneho príspevku (ďalej len „výzva“),

e) schvaľuje výzvu po jej prerokovaní riadiacim výborom prioritného okresu,

f) vyhlasuje výzvu,

g) prijíma a vyhodnocuje formálne náležitosti žiadosti o poskytnutie regionálneho príspevku (ďalej len „žiadosť“),

h) vyhodnocuje a kontroluje plnenie plánu rozvoja prioritného okresu,

i) zverejňuje na svojom webovom sídle zoznam prioritných okresov, zoznam vybraných okresov, výzvu, ukazovateľ regionálneho rozvoja, čiastkové ukazovatele, špecifické ukazovatele, údaje slúžiace na výpočet čiastkových ukazovateľov a hodnotiace správy,

j) vykonáva finančnú kontrolu[[1]](#footnote-1)) poskytnutého regionálneho príspevku.

(2) Ministerstvá a ostatné ústredné orgány štátnej správy v rámci svojej pôsobnosti poskytujú podporu sociálno-ekonomickým partnerom[[[2]](#footnote-2))](#poznamky.poznamka-1a) pôsobiacim v prioritnom okrese a spolupracujú s ministerstvom investícií pri prijímaní opatrení podľa odseku 1 písm. b), vrátane navrhovania a uplatňovania štrukturálnych opatrení.

(3) Okresný úrad v sídle prioritného okresu

a) organizačne zabezpečuje prípravu návrhu plánu rozvoja prioritného okresu a predkladá ho po prerokovaní riadiacim výborom prioritného okresu na schválenie ministerstvu investícií,

b) plní úlohy súvisiace s plnením plánu rozvoja prioritného okresu,

c) spolupracuje s

1. ministerstvom investícií pri vykonávaní úloh podľa odseku 1 písm. b) až d) a h),

2. vyšším územným celkom, v ktorého územnom obvode má sídlo, obcami, ktoré sa nachádzajú v územnom obvode prioritného okresu, a s sociálno-ekonomickými partnermi pôsobiacimi v prioritnom okrese pri prijímaní opatrení podľa odseku 1 písm. b),

d) zverejňuje na svojom webovom sídle výzvu po jej schválení ministerstvom investícií,

e) vedie agendu súvisiacu s plnením plánu rozvoja prioritného okresu,

f) plní úlohu sekretariátu riadiaceho výboru prioritného okresu.

**§ 4**

**Plán rozvoja prioritného okresu**

(1) Plán rozvoja prioritného okresu vychádza zo základných dokumentov podpory regionálneho rozvoja[[3]](#footnote-3)) a zohľadňuje ostatné strategické a rozvojové dokumenty, ktoré sa vzťahujú na územie prioritného okresu.

(2) Plán rozvoja prioritného okresu obsahuje najmä návrh koncepcie komplexných štrukturálnych zmien pre hospodársky, sociálny, environmentálny rozvoj okresu a systémovú tvorbu rozvoja regiónu, návrh kľúčových a ďalších aktivít a štrukturálnych opatrení zameraných najmä na rozvoj konkurencieschopnej hospodárskej činnosti a súvisiacej zamestnanosti, na zlepšovanie sociálno-ekonomického, environmentálneho a demografického vývoja, motivujúceho prostredia pre zotrvanie v okrese alebo návrat do neho, prístupu k verejnej infraštruktúre a základným službám prioritného okresu, zdôvodnenie ich výberu, časový harmonogram a predpokladané zdroje financovania vrátane sústredenia financovania na kľúčové aktivity a štrukturálne opatrenia. Navrhované aktivity a štrukturálne opatrenia sú zamerané na zlepšenie ukazovateľa regionálneho rozvoja.

(3) Navrhované aktivity a opatrenia prioritného okresu môžu presahovať hranice prioritného okresu, ak majú priamy vplyv na prioritný okres.

(4) Plán rozvoja prioritného okresu je vypracovaný v spolupráci so sociálno-ekonomickými partnermi pôsobiacimi v prioritnom okrese.

(5) Riadiaci výbor prioritného okresu prerokuje návrh plánu rozvoja prioritného okresu do piatich mesiacov odo dňa zaradenia okresu do zoznamu prioritných okresov.

(6) Po prerokovaní plánu rozvoja prioritného okresu riadiacim výborom prioritného okresu podľa odseku 5, ministerstvo investícií schváli návrh plánu rozvoja prioritného okresu najneskôr do šiestich mesiacov odo dňa zaradenia okresu do zoznamu prioritných okresov

**§ 5**

**Riadiaci výbor prioritného okresu**

(1) Riadiaci výbor prioritného okresu

a) prerokúva návrh plánu rozvoja prioritného okresu a jeho zmeny a prijíma k nemu stanoviská,

b) podieľa sa na príprave výzvy a prerokováva ju,

c) posudzuje žiadosti a ich súlad s plánom rozvoja prioritného okresu a s výzvou, hodnotí žiadosti, vyjadruje sa k nim a prijíma odporúčania k žiadostiam,

d) monitoruje a hodnotí plnenie výziev a plánu rozvoja prioritného okresu prostredníctvom hodnotiacej správy každoročne do 30. júna za predchádzajúci kalendárny rok.

(2) Členov riadiaceho výboru prioritného okresu vymenúva a odvoláva minister investícií, regionálneho rozvoja a informatizácie Slovenskej republiky.

(3) Podrobnosti o zriadení, zložení, počte členov, dĺžke funkčného obdobia členov, úlohách, činnosti a spôsobe prijímania rozhodnutí riadiaceho výboru prioritného okresu ustanovuje štatút a rokovací poriadok riadiaceho výboru prioritného okresu, ktorý vydá ministerstvo investícií.

(4) Členmi riadiaceho výboru prioritného okresu sú zástupcovia

a) ministerstva investícií,

b) vyššieho územného celku, v ktorého územnom obvode sa prioritný okres nachádza,

c) okresného úradu so sídlom v prioritnom okrese,

d) miest a obcí nachádzajúcich sa v územnom obvode prioritného okresu,

e) sociálno-ekonomických partnerov pôsobiacich v  prioritnom okrese.

(5) Riadiaci výbor prioritného okresu zanikne do šiestich mesiacov odo dňa uplynutia obdobia, na ktoré bol vypracovaný plán rozvoja prioritného okresu, ak na toto obdobie bezprostredne nenadväzuje obdobie nasledujúceho plánu rozvoja prioritného okresu.

**§ 6**

**Podpora prioritnému okresu**

(1) Ministerstvo investícií poskytuje prioritnému okresu podporu na základe plánu rozvoja prioritného okresu a v súlade so štátnym rozpočtom schváleným na príslušný rozpočtový rok z rozpočtovej kapitoly ministerstva investícií.

(2) Prioritnému okresu sa podpora poskytuje formou

a) regionálneho príspevku,

b) príspevkov, finančných nástrojov alebo iných prostriedkov pomoci poskytovaných podľa osobitného predpisu.[[[4]](#footnote-4))](#poznamky.poznamka-3)

**§ 7**

**Regionálny príspevok**

(1) Regionálny príspevok možno poskytnúť žiadateľovi o regionálny príspevok, ktorý spĺňa podmienky podľa osobitného predpisu[[5]](#footnote-5)) (ďalej len „žiadateľ“) na základe písomnej žiadosti, ktorej vzor je súčasťou výzvy zverejnenej na webovom sídle ministerstva investícií a okresného úradu v sídle prioritného okresu.

(2) Žiadateľom môže byť právnická osoba so sídlom na území Slovenskej republiky alebo fyzická osoba - podnikateľ s miestom podnikania na území Slovenskej republiky, ktorá je určená vo výzve.

(3) Žiadosť obsahuje najmä

a) obchodné meno, sídlo, identifikačné číslo organizácie právnickej osoby a meno a priezvisko štatutárneho orgánu alebo mená a priezviská členov štatutárneho orgánu právnickej osoby,

b) obchodné meno, miesto podnikania a identifikačné číslo organizácie, ak ide o fyzickú osobu-podnikateľa,

c) účel projektu, na ktorý sa regionálny príspevok žiada,

d) popis projektu, na ktorý sa regionálny príspevok žiada,

e) merateľné ukazovatele projektu,

f) požadovanú výšku regionálneho príspevku a

g) výšku celkových nákladov a rozpočet projektu.

(4) Ak žiadosť neobsahuje formálne náležitosti, ministerstvo investícií vyzve žiadateľa, aby do desiatich pracovných dní od doručenia výzvy doplnil svoju žiadosť v požadovanom rozsahu.

(5) O výške poskytnutého regionálneho príspevku rozhoduje minister investícií, regionálneho rozvoja a informatizácie Slovenskej republiky na základe odporúčania riadiaceho výboru prioritného okresu k žiadosti.

(6) Podrobnosti poskytovania regionálneho príspevku a jeho následné monitorovanie a hodnotenie podľa určených merateľných ukazovateľov upravuje metodika vydaná ministerstvom investícií, ktorú zverejňuje ministerstvo investícií na svojom webovom sídle.

(7) Pri poskytovaní regionálneho príspevku sa uplatňujú princípy transparentnosti, hospodárnosti, efektívnosti, účinnosti a účelnosti a zákazu konfliktu záujmov.

(8) Ak sa má regionálny príspevok poskytnúť na výstavbu, zmenu stavby alebo stavebné úpravy,[[6]](#footnote-6)) podmienkami pre jeho poskytnutie je vlastnícke právo alebo iné právo žiadateľa k pozemku alebo stavbe[[7]](#footnote-7)) a jeho záväzok, že tieto práva k pozemku a stavbe sa nezmenia do piatich rokov od dokončenia výstavby, zmeny stavby alebo stavebných úprav a súhlas vlastníka pozemku alebo stavby s realizáciou projektu vo forme čestného vyhlásenia, ak nie je žiadateľ vlastníkom pozemku alebo stavby.

(9) Vlastník pozemku alebo stavby, ktorý poskytol súhlas s realizáciou projektu podľa odseku 7, sa vo forme čestného vyhlásenia zaväzuje, že počas najmenej piatich rokov od dokončenia výstavby, zmeny stavby alebo stavebných úprav nezruší ani iným spôsobom neukončí právny vzťah, ktorý vytvára právo žiadateľa k pozemku alebo stavbe.

(10) Ak je poskytnutie regionálneho príspevku štátnou pomocou alebo minimálnou pomocou,[[[8]](#footnote-8))](#poznamky.poznamka-5) za poskytovateľa regionálneho príspevku sa považuje ministerstvo investícií.

(11) Ak bola schválená žiadosť, regionálny príspevok poskytuje ministerstvo investícií na základe zmluvy o poskytnutí regionálneho príspevku, ktorú uzatvára so žiadateľom.

**§ 8**

**Zmluva o poskytnutí regionálneho príspevku**

1. Regionálny príspevok sa poskytuje na základe zmluvy o poskytnutí regionálneho príspevku uzavretou podľa § 269 ods. 2 Obchodného zákonníka.
2. Vzor zmluvy o poskytnutí regionálneho príspevku zverejňuje ministerstvo investícií na svojom webovom sídle.
3. Zmluva o poskytnutí regionálneho príspevku obsahuje najmä

a) identifikačné údaje zmluvných strán,

b) predmet a účel zmluvy,

c) podmienky poskytnutia a použitia regionálneho príspevku,

d) podmienky vyúčtovania regionálneho príspevku,

e) merateľné ukazovatele projektu,

f) rozpočet projektu a

g) práva a povinnosti zmluvných strán.

(4) Na poskytnutie regionálneho príspevku nie je právny nárok.

(5) Na poskytovanie regionálneho príspevku sa nevzťahuje správny poriadok.

**§ 9**

**Splnomocňovacie ustanovenie**

Podrobnosti o počte prioritných okresov, spôsobe výpočtu čiastkových ukazovateľov a ukazovateľa regionálneho rozvoja, frekvenciu aktualizácie ukazovateľa regionálneho rozvoja a rozsah údajov zverejňovaných ministerstvom investícií ustanoví všeobecne záväzný právny predpis, ktorý vydá ministerstvo investícií.

**§ 10**

**Prechodné ustanovenia**

(1) Okres zapísaný v zozname najmenej rozvinutých okresov podľa zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov do 30. apríla 2025, sa považuje za prioritný okres do 31. decembra 2025.

(2) Plán rozvoja najmenej rozvinutého okresu prijatý do 31. decembra 2024 je plánom rozvoja prioritného okresu do 31. decembra 2025 pre prioritné okresy podľa odseku 1.

(3) Riadiaci výbor zriadený podľa zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov do 30. apríla 2025 je riadiacim výborom prioritného okresu podľa tohto zákona.

(4) Prioritný okres na rok 2025 sa neurčuje na základe ukazovateľa regionálneho rozvoja.

**§ 11**

**Zrušovacie ustanovenie**

Zrušuje sa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z., zákona č. 58/2018 Z. z., zákona č. 313/2018 Z. z., zákona č. 221/2019 Z. z., zákona č. 134/2020 Z. z., zákona č. 356/2021 Z. z. a zákona č. 448/2022 Z. z..

**Čl. II**

Zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov v znení zákona č. 375/2013 Z. z., zákona č. 91/2016 Z. z., zákona č. 177/2018 Z. z., zákona č. 221/2019 Z. z., zákona č. 360/2019 Z. z. a zákona č. 488/2021 Z. z. sa mení a dopĺňa takto:

1. V § 5 písm. c) sa slová „najmenej rozvinutých okresov“ nahrádzajú slovami „prioritných okresov5a)“.

Poznámka pod čiarou k odkazu 5a znie:

„5a) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

1. V § 6 ods. 1 písm. c) sa slová „najmenej rozvinutých“ nahrádzajú slovom „prioritných“.

**Čl. III**

Zákon č. 539/2008 Z. z. o podpore regionálneho rozvoja v znení zákona č. 309/2014 Z. z., zákona č. 378/2016 Z. z., zákona č. 58/2018 Z. z., zákona č. 313/2018 Z. z., zákona č. 221/2019 Z. z., zákona č. 134/2020 Z. z., zákona č. 258/2021 Z. z., zákona č. 113/2022 Z. z. a zákona č. 311/2023 Z. z. sa mení a dopĺňa takto:

1. V § 2 písm. h) sa slová „najmenej rozvinutého okresu2e)“ nahrádzajú slovami „prioritného okresu2e)“.

Poznámka pod čiarou k odkazu 2e znie:

„2e) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

1. V § 5 sa vypúšťajú písmená e) a f).

Poznámky pod čiarou k odkazom 6a a 6b sa vypúšťajú.

**Čl. IV**

Zákon č. 443/2010 Z. z. o dotáciách na rozvoj bývania a o sociálnom bývaní v znení zákona č. 134/2013 Z. z., zákona č. 277/2015 Z. z., zákona č. 249/2017 Z. z., zákona č. 230/2019 Z. z., zákona č. 90/2020 Z. z., zákona č. 358/2020 Z. z., zákona č. 506/2021 Z. z. a zákona č. 317/2023 Z. z. sa mení a dopĺňa takto:

V § 8 ods. 5 písm. b) sa slová „najmenej rozvinutom okrese“ nahrádzajú slovami „prioritnom okrese16aa)“.

Poznámka pod čiarou k odkazu 16aa znie:

„16aa) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

**Čl. V**

Zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení zákona č. 321/2014 Z. z., zákona č. 331/2015 Z. z., zákona č. 290/2016 Z. z., zákona č. 177/2018 Z. z., zákona č. 302/2018 Z. z., zákona č. 221/2019 Z. z., zákona č. 298/2019 Z. z., zákona č. 155/2020 Z. z., zákona č. 349/2020 Z. z., zákona č. 402/2022 Z. z., zákona č. 433/2022 Z. z., zákona č. 467/2022 Z. z., zákona č. 108/2024 Z. z. a zákona č. 236/2024 Z. z. sa mení takto:

V § 11 ods. 8 sa slová „najmenej rozvinutým okresom29a)“ nahrádzajú slovami „prioritným okresom29a)“.

Poznámka pod čiarou k odkazu 29a znie:

„29a) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

**Čl. VI**

Zákon č. 180/2013 Z. z. o organizácii miestnej štátnej správy a o zmene a doplnení niektorých zákonov v znení zákona č. 506/2013 Z. z., zákona č. 115/2014 Z. z., zákona č. 374/2014 Z. z., zákona č. 125/2016 Z. z., zákona č. 378/2016 Z. z. a zákona č. 55/2017 Z. z. sa mení takto:

V § 4a sa slová „najmenej rozvinutých okresov1a)“ nahrádzajú slovami „prioritných okresov1a)“.

Poznámka pod čiarou k odkazu 1a znie:

„1a) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

**Čl. VII**

Zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z., zákona č. 315/2016 Z. z., zákona č. 93/2017 Z. z., zákona č. 248/2017 Z. z., zákona č. 264/2017 Z. z., zákona č. 112/2018 Z. z., zákona č. 177/2018 Z. z., zákona č. 269/2018 Z. z., zákona č. 345/2018 Z. z., zákona č. 215/2019 Z. z., zákona č. 221/2019 Z. z., zákona č. 62/2020 Z. z., zákona č. 9/2021 Z. z., zákona č. 141/2021 Z. z., zákona č. 214/2021 Z. z., zákona č. 395/2021 Z. z., zákona č. 64/2022 Z. z., zákona č. 86/2022 Z. z., zákona č. 121/2022 Z. z., zákona č. 151/2022 Z. Z., zákona č. 32/2024 Z. z., zákona č. 40/2024 Z. z., zákona č. 142/2024 Z. z., zákona č. 179/2024 Z. z., zákona č. 201/2024 a zákona č. 247/2024 Z. z. Z. z. sa mení a dopĺňa takto:

V § 2 ods. 5 písm. p) sa slová „najmenej rozvinutých okresov“ nahrádzajú slovami „prioritných okresov26aa)“.

Poznámka pod čiarou k odkazu 26aa znie:

„26aa) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

**Čl. VIII**

Zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení zákona č. 221/2019 Z. z., zákona č. 399/2019 Z. z., zákona č. 420/2020 Z. z., zákona č. 65/2022 Z. z., zákona č. 488/2022 Z. z., zákona č. 123/2023 Z. z. a zákona č. 31/2024 Z. z. sa mení takto:

V § 29 ods. 1 písm. g) šiestom bode sa slová „najmenej rozvinutými okresmi37)“ nahrádzajú slovami „prioritnými okresmi37)“.

Poznámka pod čiarou k odkazu 37 znie:

„37) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

**Čl. IX**

Zákon č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov v znení zákona č. 374/2019 Z. z., zákona č. 94/2020 Z. z., zákona č. 264/2020 Z. z., zákona č. 113/2022 Z. z., zákona č. 488/2022 Z. z., zákona č. 494/2022 Z. z., zákona č. 205/2023 Z. z. a zákona č. 275/2023 Z. z. sa mení takto:

V § 2 ods. 5 písm. a) siedmom bode sa slová „najmenej rozvinutom okrese5)“ nahrádzajú slovami „prioritnom okrese5)“.

Poznámka pod čiarou k odkazu 5 znie:

„5) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

**Čl. X**

Zákon č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 310/2021 Z. z., zákona č. 264/2022 Z. z. a zákona 196/2023 Z. z. sa mení takto:

V § 7 ods. 4 sa slová „najmenej rozvinutých okresoch24)“ nahrádzajú slovami „prioritných okresoch24)“.

Poznámka pod čiarou k odkazu 24 znie:

„24) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

**Čl. XI**

Zákon č. 371/2021 Z. z. o významných investíciách sa mení takto:

1. V § 3 ods. 4 sa slová „najmenej rozvinuté okresy,2)“ nahrádzajú slovami „prioritné okresy,2)“.

Poznámka pod čiarou k odkazu 2 znie:

2) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

1. V § 3 ods. 4 sa slová „najmenej rozvinuté okresy“ nahrádzajú slovami „prioritné okresy“.

**Čl. XII**

Tento zákon nadobúda účinnosť 1. mája 2025.

1. ) Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. [↑](#footnote-ref-1)
2. ) § 2 písm. f) zákona č. 539/2008 Z. z. o podpore regionálneho rozvoja v znení zákona č. 309/2014 Z. z.. [↑](#footnote-ref-2)
3. ) § 5 zákona č. 539/2008 Z. z. v znení neskorších predpisov. [↑](#footnote-ref-3)
4. ) Napríklad zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov, zákon č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov. [↑](#footnote-ref-4)
5. ) § 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-5)
6. ) Zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. [↑](#footnote-ref-6)
7. ) § 139 ods. 1 zákona č. 50/1976 Zb. [↑](#footnote-ref-7)
8. ) Zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci). [↑](#footnote-ref-8)